http://www.thaigov.go.th

วันนี้ (3 มกราคม 2561) เวลา 09.00 น. ณ ห้องประชุม 501 ตึกบัญชาการ 1 ทำเนียบรัฐบาล

พลเอก ประยุทธ์ จันทร์โอชา นายกรัฐมนตรี เป็นประธานการประชุมคณะรัฐมนตรี

​ ภายหลังเสร็จสิ้นการประชุม พันเอก อธิสิทธิ์ ไชยนุวัติ และพันเอกหญิง ทักษดา สังขจันทร์ ผู้ช่วยโฆษกประจำสำนักนายกรัฐมนตรี ได้ร่วมแถลงผลการประชุมคณะรัฐมนตรี ซึ่งสรุปสาระสำคัญดังนี้

|  |
| --- |
| **กฎหมาย** |

1. เรื่อง ร่างพระราชบัญญัติแก้ไขเพิ่มเติมประมวลรัษฎากร (ฉบับที่ ..) พ.ศ. .... [มาตรการ ป้องกันการกำหนดราคาโอนระหว่างบริษัทหรือห้างหุ้นส่วนนิติบุคคลที่มี ความสัมพันธ์กัน (Transfer pricing)]

2. เรื่อง ร่างกฎกระทรวง (ฉบับที่ ..) พ.ศ. .... ออกตามความในประมวลรัษฎากร ว่าด้วย การยกเว้นรัษฎากร (มาตรการยกเว้นภาษีเงินได้บุคคลธรรมดาสำหรับคนพิการ

ซึ่งไม่มีสัญชาติไทย)

3. เรื่อง ร่างกฎกระทรวงกำหนดค่าธรรมเนียมการใช้ยานยนตร์บนทางหลวงพิเศษ หมายเลข 7 ตอนกรุงเทพมหานคร – เมืองพัทยา (ฉบับที่ ..) พ.ศ. ....

4. เรื่อง ร่างกฎกระทรวงการขออนุญาตและการอนุญาตเกี่ยวกับการมีไว้ในครอบครอง หรือใช้ประโยชน์ซึ่งวัตถุออกฤทธิ์ในประเภท 2 ประเภท 3 หรือประเภท 4

พ.ศ. ....

5. เรื่อง ร่างกฎกระทรวงออกตามความในพระราชบัญญัติวัตถุที่ออกฤทธิ์ต่อจิตและ ประสาท พ.ศ. 2559 รวม 3 ฉบับ

|  |
| --- |
| **เศรษฐกิจ- สังคม** |

6. เรื่อง การขอต่ออายุวงเงินกู้เบิกเงินเกินบัญชี

7. เรื่อง โครงการทุนการศึกษาต่อสำหรับนักเรียนกลุ่มโรงเรียนจุฬาภรณราชวิทยาลัย (โรงเรียนวิทยาศาสตร์ภูมิภาค) ไปศึกษาต่อ ณ National Institute of Technology (KOSEN) ประเทศญี่ปุ่น

8.   เรื่อง ขอความเห็นชอบให้ข้าราชการและเจ้าหน้าที่ของรัฐประเภทอื่นลาเข้าร่วม โครงการบรรพชาอุปสมบทถวายพระกุศลสมเด็จพระเจ้าลูกเธอ เจ้าฟ้าจุฬาภรณ วลัยลักษณ์อัครราชกุมารี เนื่องในโอกาสทรงเจริญพระชนมายุ 60 พรรษา 4 กรกฎาคม2560 โดยไม่ถือเป็นวันลา

9. เรื่อง โครงการบ้านฅนไทย

|  |
| --- |
| **ต่างประเทศ** |

10. เรื่อง การประชุมผู้นำกรอบความร่วมมือแม่โขง – ล้านช้าง ครั้งที่ 2

|  |
| --- |
| **แต่งตั้ง** |

11. เรื่อง ขออนุมัติเปิดสถานกงสุลกิตติมศักดิ์สาธารณรัฐคีร์กีซประจำประเทศไทย และ แต่งตั้งกงสุลกิตติมศักดิ์สาธารณรัฐคีร์กีซประจำประเทศไทย

(กระทรวงการต่างประเทศ)

12. เรื่อง การแต่งตั้งโฆษกกระทรวงแรงงาน (ฝ่ายข้าราชการประจำ)

13. เรื่อง ขออนุมัติแต่งตั้งข้าราชการพลเรือนสามัญให้ดำรงตำแหน่งประเภทบริหารระดับสูง (กระทรวงดิจิทัลเพื่อเศรษฐกิจและสังคม)

14. เรื่อง การแต่งตั้งข้าราชการพลเรือนสามัญให้ดำรงตำแหน่งประเภทบริหารระดับสูง (กระทรวงวิทยาศาสตร์และเทคโนโลยี)

*15. เรื่อง แต่งตั้งข้าราชการการเมือง (ตำแหน่งเลขานุการรัฐมนตรีว่าการกระทรวงพลังงาน)*

*16. เรื่อง การแต่งตั้งข้าราชการการเมือง (ตำแหน่งที่ปรึกษารัฐมนตรีว่าการ กระทรวงวิทยาศาสตร์และเทคโนโลยี)*

*17. เรื่อง การรักษาราชการแทนรัฐมนตรีว่าการกระทรวงการต่างประเทศ*

*18. เรื่อง แต่งตั้งผู้รักษาราชการแทนรัฐมนตรีว่าการกระทรวงพาณิชย์*

*19. เรื่อง การแต่งตั้งข้าราชการการเมือง (ตำแหน่งที่ปรึกษารัฐมนตรีว่าการกระทรวง ยุติธรรมและตำแหน่งเลขานุการรัฐมนตรีว่าการกระทรวงยุติธรรม)*

*20. เรื่อง การแต่งตั้งข้าราชการการเมือง (ตำแหน่งผู้ช่วยเลขานุการรัฐมนตรีว่าการ*

*กระทรวงคมนาคม)*

*21. เรื่อง ให้กรรมการผู้ช่วยรัฐมนตรีคงอยู่ปฏิบัติหน้าที่อีกหนึ่งวาระ*

*22. เรื่อง แต่งตั้งข้าราชการการเมือง (สำนักเลขาธิการนายกรัฐมนตรี)*

*23. เรื่อง แต่งตั้งกรรมการผู้ช่วยรัฐมนตรี*

**\*\*\*\*\*\*\*\*\*\*\*\*\*\*\*\*\*\*\***

สำนักโฆษก สำนักเลขาธิการนายกรัฐมนตรี โทร. 0 2288-4396

|  |
| --- |
| **กฎหมาย** |

**1. เรื่อง ร่างพระราชบัญญัติแก้ไขเพิ่มเติมประมวลรัษฎากร (ฉบับที่ ..) พ.ศ. .... [มาตรการป้องกันการกำหนดราคาโอนระหว่างบริษัทหรือห้างหุ้นส่วนนิติบุคคลที่มีความสัมพันธ์กัน (Transfer pricing)]**

คณะรัฐมนตรีมีมติเห็นร่างพระราชบัญญัติแก้ไขเพิ่มเติมประมวลรัษฎากร (ฉบับที่ ..) พ.ศ. .... [มาตรการป้องกันการกำหนดราคาโอนระหว่างบริษัทหรือห้างหุ้นส่วนนิติบุคคลที่มีความสัมพันธ์กัน (Transfer pricing)] ของกระทรวงการคลัง ที่สำนักงานคณะกรรมการกฤษฎีกาตรวจพิจารณาแล้ว และให้เสนอคณะกรรมการประสานงานสภานิติบัญญัติแห่งชาติพิจารณา ก่อนเสนอสภานิติบัญญัติแห่งชาติต่อไป

**สาระสำคัญของร่างพระราชบัญญัติ**

1. กำหนดโทษปรับในกรณีที่บริษัทหรือห้างหุ้นส่วนนิติบุคคลที่มีความสัมพันธ์กันมิได้จัดทำ หรือยื่นรายงาน เอกสารหรือหลักฐานต่อเจ้าพนักงานประเมินภายในระยะเวลาที่กำหนด หรือยื่นรายงาน หรือเอกสารหรือหลักฐาน โดยแสดงข้อมูลไม่ถูกต้องครบถ้วนโดยไม่มีเหตุอันสมควร

2. กำหนดให้เจ้าพนักงานประเมินมีอำนาจปรับปรุงรายได้และรายจ่ายของบริษัทหรือห้างหุ้นส่วนนิติบุคคลที่มีความสัมพันธ์กัน ให้ได้จำนวนรายได้ที่พึงได้รับและรายจ่ายที่พึงได้จ่าย เสมือนว่าบริษัทหรือห้างหุ้นส่วนนิติบุคคลดังกล่าวได้รับและได้จ่ายตามนั้น เพื่อใช้คำนวณกำไรสุทธิที่ต้องเสียภาษี หรือเงินได้พึงประเมินที่ต้องเสียภาษี

3. กำหนดให้บริษัทหรือห้างหุ้นส่วนนิติบุคคลที่มีความสัมพันธ์กันจัดทำรายงานข้อมูลเกี่ยวกับความสัมพันธ์ระหว่างกัน และมูลค่ารวมของธุรกรรมระหว่างกันในแต่ละรอบระยะเวลาบัญชีตามแบบที่อธิบดีกำหนด และยื่นต่อเจ้าพนักงานประเมินพร้อมกับการยื่นรายการภายในกำหนดเวลา

4. กำหนดให้เจ้าพนักงานประเมินโดยอนุมัติอธิบดี อาจส่งหนังสือแจ้งความแก่บริษัทหรือห้างหุ้นส่วนนิติบุคคลที่มีความสัมพันธ์กัน ให้ยื่นเอกสารหรือหลักฐานแสดงข้อมูลที่จำเป็นสำหรับการวิเคราะห์ข้อกำหนดของธุรกรรมระหว่างกันตามที่อธิบดีประกาศกำหนดภายในห้าปีนับแต่วันที่ได้ยื่นรายงานข้อมูล

5. กำหนดให้บริษัทหรือห้างหุ้นส่วนนิติบุคคลที่มีรายได้จากการประกอบกิจการหรือเนื่องจากการประกอบกิจการในรอบระยะเวลาบัญชี ไม่เกินจำนวนตามที่กำหนดในกฎกระทรวง แต่ต้องไม่น้อยกว่าสามสิบ ล้านบาท ได้รับยกเว้นไม่ต้องจัดทำรายงานข้อมูลเกี่ยวกับบริษัทหรือห้างหุ้นส่วนนิติบุคคลที่มีความสัมพันธ์กัน และมูลค่ารวมของธุรการระหว่างกันในแต่ละรอบระยะเวลาบัญชี

6. กำหนดให้ใช้บังคับสำหรับเงินได้ของบริษัทหรือห้างหุ้นส่วนนิติบุคคล ซึ่งรอบระยะเวลาบัญชี เริ่มในหรือหลังวันที่ 1 มกราคม พ.ศ. 2560 เป็นต้นไป

**2. เรื่อง ร่างกฎกระทรวง (ฉบับที่ ..) พ.ศ. .... ออกตามความในประมวลรัษฎากร ว่าด้วยการยกเว้นรัษฎากร (มาตรการยกเว้นภาษีเงินได้บุคคลธรรมดาสำหรับคนพิการซึ่งไม่มีสัญชาติไทย)**

คณะรัฐมนตรีมีมติอนุมัติหลักการร่างกฎกระทรวง (ฉบับที่ ..) พ.ศ. .... ออกตามความในประมวลรัษฎากร ว่าด้วยการยกเว้นรัษฎากร (มาตรการยกเว้นภาษีเงินได้บุคคลธรรมดาสำหรับคนพิการซึ่งไม่มีสัญชาติไทย) ตามที่กระทรวงการคลัง (กค.) เสนอ และให้ส่งสำนักงานคณะกรรมการกฤษฎีกาตรวจพิจารณา แล้วดำเนินการ ต่อไปได้

**สาระสำคัญของร่างกฎกระทรวง**

1. **กำหนดให้ยกเว้นภาษีเงินได้บุคคลธรรมดาให้แก่ผู้มีเงินได้ที่เป็นคนพิการซึ่งไม่มีสัญชาติไทย** ที่มีหนังสือรับรองความพิการจากกรมส่งเสริมและพัฒนาคุณภาพชีวิตคนพิการ กระทรวงการพัฒนาสังคมและความมั่นคงของมนุษย์ และมีอายุไม่เกิน 65 ปีบริบูรณ์ เฉพาะเงินได้ส่วนที่ไม่เกิน 190,000 บาทต่อปี

2. กำหนดสิทธิประโยชน์ทางภาษีดังกล่าวใช้สำหรับเงินได้ที่ได้รับตั้งแต่วันที่ 1 มกราคม 2560 เป็นต้นไป

**3. เรื่อง ร่างกฎกระทรวงกำหนดค่าธรรมเนียมการใช้ยานยนตร์บนทางหลวงพิเศษหมายเลข 7 ตอนกรุงเทพมหานคร – เมืองพัทยา (ฉบับที่ ..) พ.ศ. ....**

คณะรัฐมนตรีมีมติอนุมัติหลักการร่างกฎกระทรวงกำหนดค่าธรรมเนียมการใช้ยานยนตร์บนทางหลวงพิเศษหมายเลข 7 ตอนกรุงเทพมหานคร – เมืองพัทยา (ฉบับที่ ..) พ.ศ. .... ตามที่กระทรวงคมนาคมเสนอ และให้ส่งสำนักงานคณะกรรมการกฤษฎีกาตรวจพิจารณา แล้วดำเนินการต่อไปได้

ร่างกฎกระทรวงกำหนดค่าธรรมเนียมการใช้ยานยนตร์บนทางหลวงพิเศษหมายเลข 7 ตอนกรุงเทพมหานคร–เมืองพัทยา (ฉบับที่ ..) พ.ศ. .... ที่กระทรวงคมนาคมเสนอ เป็นการปรับปรุงบัญชีท้ายกฎกระทรวงกำหนดค่าธรรมเนียมการใช้ยานยนตร์บนทางหลวงพิเศษหมายเลข 7 ตอนกรุงเทพมหานคร-เมืองพัทยา พ.ศ. 2558 ซึ่งเป็นไปตามมติคณะรัฐมนตรี (13 พฤษภาคม 2532) ที่เห็นชอบให้ทางหลวงสายพิเศษดังกล่าว เป็นทางหลวงที่เก็บค่าธรรมเนียมผ่านทางในระบบปิด เนื่องจากปัจจุบันกระทรวงคมนาคมได้ก่อสร้างปรับปรุงทางหลวงพิเศษหมายเลข 7 ช่วงชลบุรี-พัทยา เสร็จแล้ว โดยขยายเพิ่มช่องจราจร ควบคุมทางเข้าออกสมบูรณ์ และก่อสร้างด่านเก็บค่าธรรมเนียมเพิ่มเติมเพื่อเก็บค่าธรรมเนียมในระบบปิดทั้งหมด 9 ด่าน ได้แก่ ด่านลาดกระบัง ด่านบางบ่อ ด่านบางปะกง ด่านพนัสนิคม ด่านบ้านบึง ด่านบางพระ ด่านหนองขาม ด่านโป่ง และด่านพัทยา จึงสมควรปรับปรุงบัญชีท้ายกฎกระทรวงดังกล่าวให้เหมาะสมและสอดคล้องกับสภาพข้อเท็จจริง

**สาระสำคัญของร่างกฎกระทรวง**

กำหนดอัตราค่าธรรมเนียมการใช้ยานยนตร์บนทางหลวงพิเศษหมายเลข 7 ตอนกรุงเทพมหานคร-เมืองพัทยา ใหม่ เพื่อให้สอดคล้องกับสภาพข้อเท็จจริง โดยให้มีผลใช้บังคับตั้งแต่วันที่ 19 เมษายน 2561 เป็นต้นไป ดังนี้

**ขาเข้ากรุงเทพมหานคร**

|  |  |  |  |  |  |
| --- | --- | --- | --- | --- | --- |
| **เข้าจากด่าน** | **ออกจากด่าน** | **อัตราค่าธรรมเนียมการใช้ยานยนตร์สำหรับรถยนต์ ไม่เกิน 4 ล้อ** | **อัตราค่าธรรมเนียมการใช้ยานยนตร์สำหรับรถยนต์เกิน 4 ล้อ แต่ไม่เกิน 6 ล้อ** | **อัตราค่าธรรมเนียมการใช้ยานยนตร์สำหรับรถยนต์เกิน 6 ล้อขึ้นไป** | **หมายเหตุ** |
| **ด่านพัทยา** | ด่านโป่ง  ด่านหนองขาม  ด่านบางพระ  ด่านบ้านบึง  ด่านพนัสนิคม  ด่านบางปะกง  ด่านบางบ่อ  ด่านลาดกระบัง | 10 บาท  20 บาท  40 บาท  45บาท  55 บาท  75 บาท  85 บาท  105 บาท | 15 บาท  35 บาท  65 บาท  75 บาท  90 บาท  120 บาท  135 บาท  170 บาท | 20 บาท  50 บาท  100 บาท  110 บาท  130 บาท  170 บาท  195 บาท  245 บาท | กำหนดใหม่ |
| **ด่านโป่ง** | ด่านหนองขาม  ด่านบางพระ  ด่านบ้านบึง  ด่านพนัสนิคม  ด่านบางปะกง  ด่านบางบ่อ  ด่านลาดกระบัง | 15 บาท  40 บาท  45 บาท  50 บาท  70 บาท  80 บาท  100 บาท | 30 บาท  60 บาท  70 บาท  85 บาท  115 บาท  130 บาท  160 บาท | 40 บาท  90 บาท  105 บาท  120 บาท  165 บาท  190 บาท  235 บาท | กำหนดใหม่ |
| **ด่านหนองขาม** | ด่านบางพระ  ด่านบ้านบึง  ด่านพนัสนิคม  ด่านบางปะกง  ด่านบางบ่อ  ด่านลาดกระบัง | 20 บาท  25 บาท  30 บาท  50 บาท  60 บาท  80 บาท | 30 บาท  40 บาท  50 บาท  80 บาท  100 บาท  130 บาท | 45 บาท  60 บาท  75 บาท  120 บาท  145 บาท  190 บาท | กำหนดใหม่ |
| **ด่านบางพระ** | ด่านบ้านบึง  ด่านพนัสนิคม  ด่านบางปะกง  ด่านบางบ่อ  ด่านลาดกระบัง | 10 บาท  10 บาท  30 บาท  40 บาท  60 บาท | 15 บาท  20 บาท  50 บาท  65 บาท  100 บาท | 20 บาท  30 บาท  70 บาท  95 บาท  140 บาท | กำหนดใหม่ |
| **ด่านบ้านบึง** | ด่านพนัสนิคม  ด่านบางปะกง  ด่านบางบ่อ  ด่านลาดกระบัง | 10 บาท  25 บาท  35 บาท  55 บาท | 15 บาท  40 บาท  55 บาท  90 บาท | 20 บาท  55 บาท  80 บาท  130 บาท | กำหนดใหม่ |
| **ด่านพนัสนิคม** | ด่านบางปะกง  ด่านบางบ่อ  ด่านลาดกระบัง | 15 บาท  25 บาท  45 บาท | 25 บาท  45 บาท  75 บาท | 40 บาท  65 บาท  110 บาท | คงเดิม |
| **ด่านบางปะกง** | ด่านบางบ่อ  ด่านลาดกระบัง | 10 บาท  30 บาท | 15 บาท  45 บาท | 20 บาท  70 บาท | คงเดิม |
| **ด่านบางบ่อ** | ด่านลาดกระบัง | 25 บาท | 45 บาท | 60 บาท | คงเดิม |

**ขาออกกรุงเทพมหานคร**

|  |  |  |  |  |  |
| --- | --- | --- | --- | --- | --- |
| **เข้าจากด่าน** | **ออกจากด่าน** | **อัตราค่าธรรมเนียมการใช้ยานยนตร์สำหรับรถยนต์ ไม่เกิน 4 ล้อ** | **อัตราค่าธรรมเนียมการใช้ยานยนตร์สำหรับรถยนต์เกิน 4 ล้อ แต่ไม่เกิน 6 ล้อ** | **อัตราค่าธรรมเนียมการใช้ยานยนตร์สำหรับรถยนต์เกิน 6 ล้อขึ้นไป** | **หมายเหตุ** |
| **ด่านลาดกระบัง** | ด่านบางบ่อ  ด่านบางปะกง  ด่านพนัสนิคม  ด่านบ้านบึง  ด่านบางพระ  ด่านหนองขาม  ด่านโป่ง  ด่านพัทยา | 25 บาท  30 บาท  45 บาท  55 บาท  60 บาท  80 บาท  100 บาท  105 บาท | 45 บาท  45 บาท  75 บาท  90 บาท  100 บาท  130 บาท  160 บาท  170 บาท | 60 บาท  70 บาท  110 บาท  130 บาท  140 บาท  190 บาท  235 บาท  245 บาท | คงเดิม  คงเดิม  คงเดิม  กำหนดใหม่  กำหนดใหม่  กำหนดใหม่  กำหนดใหม่  กำหนดใหม่ |
| **ด่านบางบ่อ** | ด่านบางปะกง  ด่านพนัสนิคม  ด่านบ้านบึง  ด่านบางพระ  ด่านหนองขาม  ด่านโป่ง  ด่านพัทยา | 10 บาท  25 บาท  35 บาท  40 บาท  60 บาท  80 บาท  85 บาท | 15 บาท  45 บาท  55 บาท  65 บาท  100 บาท  130 บาท  135 บาท | 20 บาท  65 บาท  80 บาท  95 บาท  145 บาท  190 บาท  195 บาท | คงเดิม  คงเดิม  กำหนดใหม่  กำหนดใหม่  กำหนดใหม่  กำหนดใหม่  กำหนดใหม่ |
| **ด่านบางปะกง** | ด่านพนัสนิคม  ด่านบ้านบึง  ด่านบางพระ  ด่านหนองขาม  ด่านโป่ง  ด่านพัทยา | 15 บาท  25 บาท  30 บาท  50 บาท  70 บาท  75 บาท | 25 บาท  40 บาท  50 บาท  80 บาท  115 บาท  120 บาท | 40 บาท  55 บาท  70 บาท  120 บาท  165 บาท  170 บาท | คงเดิม  กำหนดใหม่  กำหนดใหม่  กำหนดใหม่  กำหนดใหม่  กำหนดใหม่ |
| **ด่านพนัสนิคม** | ด่านบ้านบึง  ด่านบางพระ  ด่านหนองขาม  ด่านโป่ง  ด่านพัทยา | 10 บาท  10 บาท  30 บาท  50 บาท  55 บาท | 15 บาท  20 บาท  50 บาท  85 บาท  90 บาท | 20 บาท  30 บาท  75 บาท  120 บาท  130 บาท | กำหนดใหม่ |
| **ด่านบ้านบึง** | ด่านบางพระ  ด่านหนองขาม  ด่านโป่ง  ด่านพัทยา | 10 บาท  25 บาท  45 บาท  45 บาท | 15 บาท  40 บาท  70 บาท  75 บาท | 20 บาท  60 บาท  105 บาท  110 บาท | กำหนดใหม่ |
| **ด่านบางพระ** | ด่านหนองขาม  ด่านโป่ง  ด่านพัทยา | 20 บาท  40 บาท  40 บาท | 30 บาท  60 บาท  65 บาท | 45 บาท  90 บาท  100 บาท | กำหนดใหม่ |
| **ด่านหนองขาม** | ด่านโป่ง  ด่านพัทยา | 15 บาท  20 บาท | 30 บาท  35 บาท | 40 บาท  50 บาท | กำหนดใหม่ |
| **ด่านโป่ง** | ด่านพัทยา | 10 บาท | 15 บาท | 20 บาท | กำหนดใหม่ |

**4. เรื่อง ร่างกฎกระทรวงการขออนุญาตและการอนุญาตเกี่ยวกับการมีไว้ในครอบครองหรือใช้ประโยชน์**

**ซึ่งวัตถุออกฤทธิ์ในประเภท 2 ประเภท 3 หรือประเภท 4 พ.ศ. ....**

คณะรัฐมนตรีมีมติอนุมัติหลักการร่างกฎกระทรวงการขออนุญาตและการอนุญาตเกี่ยวกับการมีไว้ในครอบครองหรือใช้ประโยชน์ซึ่งวัตถุออกฤทธิ์ในประเภท 2 ประเภท 3 หรือประเภท 4 พ.ศ. .... ตามที่กระทรวงสาธารณสุขเสนอ และให้ส่งสำนักงานคณะกรรมการกฤษฎีกาตรวจพิจารณา โดยให้รับความเห็นของกระทรวงวิทยาศาสตร์และเทคโนโลยีไปประกอบการพิจารณาด้วย แล้วดำเนินการต่อไปได้

**สาระสำคัญของร่างกฎกระทรวง**

1. กำหนดหลักเกณฑ์การพิจารณาอนุญาตให้มีไว้ในครอบครองหรือใช้ประโยชน์ซึ่งวัตถุออกฤทธิ์ในประเภท 2 ประเภท 3 หรือประเภท 4 ได้เฉพาะการขออนุญาตในกรณี ดังนี้

|  |  |
| --- | --- |
| **ประเภทวัตถุออกฤทธิ์ที่มีไว้ในครอบครอง** | **ประโยชน์** |
| ประเภท 2 | เพื่อการป้องกันและปราบปรามการกระทำความผิดเกี่ยวกับวัตถุออกฤทธิ์ |
| ประเภท 2 ประเภท 3 และประเภท 4 | - เพื่อการวิเคราะห์หรือการศึกษาวิจัยหรือเพื่อประโยชน์อื่นทางด้านการแพทย์หรือวิทยาศาสตร์  - ใช้ปริมาณเท่าที่จำเป็นเพื่อการปฐมพยาบาล หรือในกรณีเหตุฉุกเฉินในยานพาหนะที่ใช้ในการขนส่งสาธารณะระหว่างประเทศที่จดทะเบียนในราชอาณาจักร |
| ประเภท 3 และประเภท 4 | เพื่อการบำบัดรักษาผู้ป่วยหรือสัตว์ป่วยในทางการแพทย์ และเพื่อประโยชน์ทางอุตสาหกรรม |

2. กำหนดคุณสมบัติของผู้ขอใบอนุญาตมีไว้ในครอบครองหรือใช้ประโยชน์ซึ่งวัตถุออกฤทธิ์ในประเภท 3 หรือประเภท 4 เพื่อการบำบัดรักษาผู้ป่วยหรือสัตว์ป่วยในทางการแพทย์

3. กำหนดวิธีการขออนุญาต หลักเกณฑ์การพิจารณาออกใบอนุญาต วิธีการขอต่ออายุใบอนุญาต หลักเกณฑ์การพิจารณาต่ออายุใบอนุญาต กำหนดสิทธิอุทธรณ์ของผู้ขออนุญาต วิธีการขอใบรับใบแทนใบอนุญาต โดยให้ยื่นคำขอ ณ สถานที่ที่กำหนด และให้ยื่นคำขอโดยวิธีการทางอิเล็กทรอนิกส์ได้ตามที่กำหนด

4. กำหนดให้เก็บวัตถุออกฤทธิ์ไว้ได้เฉพาะในสถานที่ที่ระบุไว้ในใบอนุญาต และกำหนดวิธีการขอย้าย เปลี่ยนแปลง หรือเพิ่มสถานที่เก็บวัตถุออกฤทธิ์ดังกล่าว

5. กำหนดให้ผู้รับอนุญาตต้องจัดทำบัญชีรับจ่ายวัตถุออกฤทธิ์ที่มีไว้ในครอบครอง และรายงานเกี่ยวกับการดำเนินการตามที่ได้รับอนุญาตตามแบบและภายในระยะเวลาที่กำหนด และในกรณีเพื่อการศึกษาวิจัยทางด้านการแพทย์หรือวิทยาศาสตร์ หากมีวัตถุออกฤทธิ์คงเหลือในความครอบครอง ให้ผู้รับอนุญาตแจ้งความจำนงเพื่อขอทำลายวัตถุออกฤทธิ์ที่เหลือนั้น

**5. เรื่อง ร่างกฎกระทรวงออกตามความในพระราชบัญญัติวัตถุที่ออกฤทธิ์ต่อจิตและประสาท พ.ศ. 2559**

**รวม 3 ฉบับ**

คณะรัฐมนตรีมีมติอนุมัติหลักการร่างกฎกระทรวงออกตามความในพระราชบัญญัติวัตถุที่ออกฤทธิ์ต่อจิตและประสาท พ.ศ. 2559 รวม 3 ฉบับประกอบด้วย 1. ร่างกฎกระทรวงการขออนุญาตและการออกใบอนุญาตเกี่ยวกับการนำผ่านซึ่งวัตถุออกฤทธิ์ทุกประเภท พ.ศ. .... 2. ร่างกฎกระทรวงการขึ้นทะเบียนวัตถุตำรับที่มีวัตถุออกฤทธิ์ในประเภท 3 หรือประเภท 4 พ.ศ. .... 3. ร่างกฎกระทรวงการขออนุญาตและการอนุญาตให้ผลิตหรือนำเข้าตัวอย่างของวัตถุตำรับ พ.ศ. .... ตามที่กระทรวงสาธารณสุขเสนอ และให้ส่งสำนักงานคณะกรรมการกฤษฎีกาตรวจพิจารณา โดยให้รับความเห็นของกระทรวงการคลังไปประกอบการพิจารณาด้วย แล้วดำเนินการต่อไปได้

**สาระสำคัญของร่างกฎกระทรวงฯ รวม 3 ฉบับ**

ร่างกฎกระทรวงฯ รวม 3 ฉบับ ตามที่กระทรวงสาธารณสุขเสนอ มีสาระสำคัญเป็นการกำหนดหลักเกณฑ์ วิธีการ และเงื่อนไขในการขออนุญาต การออกใบอนุญาต การขอออกใบแทนใบอนุญาตการนำผ่านซึ่งวัตถุออกฤทธิ์ทุกประเภท การขึ้นทะเบียนวัตถุตำรับที่มีวัตถุออกฤทธิ์ในประเภท 3 (วัตถุออกฤทธิ์ที่ใช้ในทางการแพทย์ และอาจก่อให้เกิดการนำไปใช้ หรือมีแนวโน้มในการนำไปใช้ในทางที่ผิด) เช่น อะโมบาร์บิตาล (AMOBARBITAL) และบูพรีนอร์ฟีน (BUPRENORPHINE) หรือประเภท 4 (วัตถุออกฤทธิ์ที่ใช้ในทางการแพทย์และอาจก่อให้เกิดการนำไปใช้ หรือมีแนวโน้มในการนำไปใช้ในทางที่ผิดน้อยกว่าประเภท 3) เช่น อัลโลบาร์บิตาล (ALLOBARBITAL) และ อัลปราโซแลม (ALPRAZOLAM) และการขออนุญาต และการอนุญาตให้ผลิตหรือนำเข้าตัวอย่างของวัตถุตำรับ โดยวัตถุตำรับนั้น ได้แก่ ยาน้ำ หรือยาเม็ดที่นำไปใช้แก่คนหรือสัตว์ ซึ่งยาดังกล่าวจะมีการนำวัตถุออกฤทธิ์ในประเภท 3 หรือประเภท 4 ไปผสมกับวัตถุอื่น เช่น แป้ง หรือสี และร่างกฎกระทรวงในเรื่องนี้เป็นการดำเนินการเพื่อให้เป็นไปตามพระราชบัญญัติวัตถุที่ออกฤทธิ์ต่อจิตและประสาท พ.ศ. 2559

|  |
| --- |
| **เศรษฐกิจ-สังคม** |

**6. เรื่อง การขอต่ออายุวงเงินกู้เบิกเงินเกินบัญชีการเคหะแห่งชาติ**

คณะรัฐมนตรีมีมติเห็นชอบให้การเคหะแห่งชาติต่ออายุวงเงินกู้เบิกเงินเกินบัญชีจากธนาคารออมสิน วงเงิน 500 ล้านบาท ออกไปอีกเป็นระยะเวลา 3 ปี นับตั้งแต่วันที่ 12 มีนาคม 2561 ครบกำหนดวันที่ 11 มกราคม 2564 โดยมีกระทรวงการคลังค้ำประกันตามที่กระทรวงการพัฒนาสังคมและความมั่นคงของมนุษย์ (พม.) เสนอ โดยให้ พม. (การเคหะแห่งชาติ) รับความเห็นของกระทรวงการคลังและสำนักงานคณะกรรมการพัฒนาการเศรษฐกิจและสังคมแห่งชาติไปพิจารณาดำเนินการในส่วนที่เกี่ยวข้องต่อไปด้วย

**สาระสำคัญของเรื่อง**

พม. รายงานว่า

1. ตามที่คณะรัฐมนตรีได้มีมติเมื่อวันที่ 3 มีนาคม 2558 เห็นชอบให้ กคช. ต่ออายุสัญญากู้เบิกเงินเกินบัญชีจากธนาคารออมสิน วงเงิน 500 ล้านบาท อัตราดอกเบี้ยเท่ากับ MOR ของธนาคารออมสิน ลบร้อยละ 1.50 ต่อปี **โดยสัญญาจะสิ้นสุดในวันที่ 11 มีนาคม 2561 กคช. จึงได้ดำเนินการประสานกับธนาคารออมสิน เพื่อขอต่ออายุสัญญากู้เบิกเงินเกินบัญชีออกไปอีกเป็นระยะเวลา 3 ปี** โดยเป็นการขอวงเงินไว้สำหรับในกรณีที่ กคช. ขาดเงินทุนหมุนเวียนในช่วงใดช่วงหนึ่งก็จะขอเบิกจากวงเงินเบิกเกินบัญชีมาใช้ในการหมุนเวียนเพื่อมิให้การดำเนินงานต้องกระทบกระเทือนหรือหยุดชะงักลง และจะใช้คืนธนาคารทันทีที่มีสภาพคล่อง

2. **คณะกรรมการการเคหะแห่งชาติได้มีมติเห็นชอบการขอต่ออายุสัญญากู้เบิกเงินเกินบัญชีแล้วในการประชุม ครั้งที่ 7/2560 เมื่อวันที่ 16 สิงหาคม 2560** และ กคช. ได้แจ้งให้ กค. ทราบแล้ว

3. **ธนาคารออมสินได้เห็นชอบให้ กคช. ต่ออายุวงเงินกู้เบิกเงินเกินบัญชี** วงเงินไม่เกิน 500 ล้านบาท อัตราดอกเบี้ยเท่ากับ MOR ของธนาคารออมสิน ลบร้อยละ 1.50 ต่อปี **ออกไปอีกเป็นระยะเวลา 3 ปี นับตั้งแต่วันที่ 12 มีนาคม 2561 ครบกำหนดวันที่ 11 มีนาคม 2564 โดยมี กค. ค้ำประกัน**

4. **คณะรัฐมนตรีได้มีมติเมื่อวันที่ 12 กันยายน 2560 อนุมัติแผนการบริหารหนี้สาธารณะ ประจำปีงบประมาณ 2561 ตามที่ กค. เสนอ** ซึ่งรวมถึงในส่วนของ กคช. ที่ได้รับอนุมัติกรอบการกู้เงิน จำนวน 9,800 ล้านบาท และได้รับอนุมัติการกู้เงินเพื่อลงทุนในโครงการและปรับโครงสร้างหนี้ จำนวน 9,300 ล้านบาท **คงเหลือการกู้เงินเพื่อดำเนินกิจการทั่วไปและอื่น ๆ จำนวน 500 ล้านบาท ที่ กคช. ต้องนำเสนอขอความเห็นชอบจากคณะรัฐมนตรีก่อน** ตามพระราชบัญญัติการเคหะแห่งชาติ พ.ศ. 2537 มาตรา 31 (1) ที่บัญญัติให้ กคช. ต้องได้รับความเห็นชอบจากคณะรัฐมนตรีก่อน จึงจะดำเนินการกู้ยืมเงินเป็นจำนวนเกินครั้งละ 50 ล้านบาทได้

**7. เรื่อง โครงการทุนการศึกษาต่อสำหรับนักเรียนกลุ่มโรงเรียนจุฬาภรณราชวิทยาลัย (โรงเรียนวิทยาศาสตร์ภูมิภาค) ไปศึกษาต่อ ณ National Institute of Technology (KOSEN) ประเทศญี่ปุ่น**

คณะรัฐมนตรีมีมติเห็นชอบโครงการทุนการศึกษาต่อสำหรับนักเรียนกลุ่มโรงเรียนจุฬาภรณราชวิทยาลัย (โรงเรียนวิทยาศาสตร์ภูมิภาค) ไปศึกษาต่อ ณ National Institute of Technology (KOSEN) ของญี่ปุ่นตามที่กระทรวงศึกษาธิการ (ศธ.) เสนอ สำหรับการจัดสรรงบประมาณเพื่อเป็นค่าใช้จ่ายนักเรียนทุน ให้เป็นไปตามความเห็นของสำนักงบประมาณ ทั้งนี้ ให้ ศธ. รับความเห็นของกระทรวงวิทยาศาสตร์และเทคโนโลยี กระทรวงอุตสาหกรรม สำนักงาน ก.พ. และสำนักงาน ก.พ.ร. ไปพิจารณาดำเนินการต่อไปด้วย

**สาระสำคัญของเรื่อง**

ศธ. รายงานว่า

ปัจจุบันประเทศไทยมีแผนยุทธศาสตร์ชาติ ระยะ 20 ปี (พ.ศ. 2560 - 2579) ที่กำลังจะพัฒนาอุตสาหกรรมยุค 4.0 จำเป็นต้องมีกำลังคนด้านวิศวกรรมศาสตร์ที่มีความสามารถด้านทฤษฎีควบคู่กับความสามารถด้านปฏิบัติการ (practical engineering) ในอุตสาหกรรมเช่นเดียวกับวิศวกรรมศาสตร์ที่ผลิตตามระบบการศึกษาของ KOSEN ประเทศญี่ปุ่น แต่ประเทศยังไม่มีสถานศึกษาวิศวกรรมศาสตร์ตามรูปแบบดังกล่าว และบุคลากรที่สำเร็จการศึกษาด้านวิศวกรรมศาสตร์ ในระบบ KOSEN ของ National Institute of Technology ประเทศญี่ปุ่น มีจำนวนน้อยมากเมื่อเทียบกับความต้องการในอนาคตตามแผนยุทธศาสตร์การพัฒนาชาติในระยะ 20 ปี ดังนั้น ศธ. จึงได้จัดโครงการทุนศึกษาต่อสำหรับนักเรียนกลุ่มโรงเรียนจุฬาภรณราชวิทยาลัย (โรงเรียนวิทยาศาสตร์ภูมิภาค) ไปศึกษาต่อ ณ KOSEN ประเทศญี่ปุ่น

**เป้าหมาย**

จัดทุนการศึกษาให้นักเรียนที่สำเร็จการศึกษาชั้นมัธยมปีที่ 3 ของกลุ่มโรงเรียนจุฬาภรณราชวิทยาลัยในการศึกษาต่อในสาขาวิศวกรรมศาสตร์ ณ สถาบัน KOSEN ของญี่ปุ่น ตั้งแต่ชั้นปีที่ 1 ถึงชั้นปีที่ 5 สำเร็จการศึกษา ระดับประกาศนียบัตรวิชาชีพชั้นสูงและเข้าศึกษาต่อในหลักสูตร Advance Course จนสำเร็จการศึกษาระดับปริญญาตรี **รวมระยะเวลาในการศึกษา 7 ปี จำนวน 2 รุ่น รุ่นละ 12 คน รวม 24 คน โดยมีข้อผูกพันให้กลับมาปฏิบัติหน้าที่ในหน่วยงานของ ศธ. หรือหน่วยงานรัฐบาล**

**คุณสมบัติของผู้รับทุน**

1) สำเร็จการศึกษาระดับมัธยมศึกษาตอนต้นจากโรงเรียนจุฬาภรณราชวิทยาลัย

2) มีคะแนนเฉลี่ยสะสมในแต่ละรายวิชา ได้แก่ คณิตศาสตร์ วิทยาศาสตร์ และภาษาอังกฤษ ทุกภาคการศึกษาไม่ต่ำกว่า 3.50

3) ผ่านเกณฑ์ตามการสอบคัดเลือก (Admission Test)ของ National Institute of Technology) ประเทศญี่ปุ่น

**ข้อผูกพันในการรับทุน**

1) ผู้ที่ได้รับทุนจะต้องกลับมาปฏิบัติราชการหรือปฏิบัติงานของราชการในสังกัด ศธ. หรือหน่วยงานรัฐบาลเป็นระยะเวลาไม่น้อยกว่า 2 เท่าของระยะเวลาที่ได้รับทุน

2) กรณีที่ผู้ได้รับทุนไม่เข้าปฏิบัติราชการหรือปฏิบัติงานของทางราชการให้ชดใช้ทุนตามสัญญาที่ได้ทำไว้ นอกจากจะได้จ่ายเงินทุนไปแล้วทั้งสิ้น ยังจะต้องชดเชยเงินอีก 2 เท่าของจำนวนเงินทุนดังกล่าว ให้เป็นเบี้ยปรับ

**ประโยชน์ที่ประเทศไทยจะได้รับ**

1) ประเทศไทยจะได้กำลังคนที่มีความสามารถด้านวิศวกรรม KOSEN จำนวน

24 คน เพื่อสนับสนุนการพัฒนาอุตสาหกรรมยุค 4.0 ตามแผนยุทธศาสตร์ชาติระยะ 20 ปี ของประเทศ

2) กำลังคนจำนวน 24 คนนี้ จะเป็นกำลังครูผู้สอนสาขาวิศวกรรม KOSEN

ที่สามารถผลิตกำลังคนที่มีความสามารถด้านวิศวกรรม KOSEN ได้ประมาณปีละ 1,000 คน (เมื่อใช้อัตราส่วนครู 1 คน ต่อนักเรียน 30 คน)

3) สร้างความมั่นใจว่าประเทศไทยมีกำลังคนที่มีคุณภาพเหมาะสมเพื่อสนับสนุนการพัฒนาอุตสาหกรรมยุค 4.0

4) กลุ่มนักลงทุนอุตสาหกรรมจากประเทศญี่ปุ่นสามารถตัดสินใจลงทุนในอุตสาหกรรมยุค 4.0 ในโครงการ Eastern Economic Corridor (EEC) ของประเทศไทย

**8.  เรื่อง ขอความเห็นชอบให้ข้าราชการและเจ้าหน้าที่ของรัฐประเภทอื่นลาเข้าร่วมโครงการบรรพชาอุปสมบทถวายพระกุศลสมเด็จพระเจ้าลูกเธอ เจ้าฟ้าจุฬาภรณวลัยลักษณ์อัครราชกุมารี เนื่องในโอกาสทรงเจริญพระชนมายุ 60 พรรษา 4 กรกฎาคม2560 โดยไม่ถือเป็นวันลา**

คณะรัฐมนตรีมีมติเห็นชอบตามที่สำนักงานปลัดสำนักนายกรัฐมนตรี (สปน.) เสนอ ดังนี้

1. ให้ข้าราชการทุกประเภท พนักงานราชการ รวมทั้งลูกจ้างประจำ ลูกจ้างชั่วคราว

ของหน่วยงานรัฐ และพนักงานรัฐวิสาหกิจที่เข้าร่วมโครงการบรรพชาอุปสมบทถวายพระกุศล  สมเด็จพระเจ้า

ลูกเธอเจ้าฟ้าจุฬาภรณวลัยลักษณ์  อัครราชกุมารี เนื่องในโอกาสทรงเจริญพระชนมายุ 60 พรรษา 4 กรกฎาคม 2560 ลาอุปสมบทได้ไม่เกิน 15 วัน โดยนับระยะเวลาตั้งแต่วันที่ 13-21 มกราคม 2561 โดยไม่ถือเป็นวันลาเสมือนการปฏิบัติราชการและได้รับเงินเดือนตามปกติ

2. ให้ข้าราชการทุกประเภท พนักงานราชการ รวมทั้งลูกจ้างประจำ ลูกจ้างชั่วคราวของส่วนราชการ หน่วยงานของรัฐ  และพนักงานรัฐวิสาหกิจ ที่ไม่เคยลาอุปสมบทระหว่างรับราชการ หากได้ลาอุปสมบทเพื่อถวาย พระกุศลฯ ตามมติคณะรัฐมนตรีในครั้งนี้แล้ว ไม่มีผลกระทบถึงสิทธิในการลาอุปสมบทในอนาคต  ซึ่งเป็นการใช้สิทธิลาอุปสมบทครั้งแรกตั้งแต่เริ่มรับราชการ  ตามระเบียบว่าด้วยการลาของข้าราชการ พ.ศ. 2555 โดยยังคงได้สิทธิการลาอุปสมบท และยังคงได้สิทธิในการรับเงินเดือนตามปกติตามพระราชกฤษฎีกาการจ่ายเงินเดือน เงินปี บำเหน็จ บำนาญ และเงินอื่นในลักษณะเดียวกัน  พ.ศ. 2535 และที่แก้ไขเพิ่มเติม

3. การใช้สิทธิตามมติคณะรัฐมนตรี ผู้ลาอุปสมบทจะต้องเข้าร่วมอุปสมบทในโครงการที่ส่วนราชการ หน่วยงานภาครัฐ หรือภาคเอกชนร่วมกับคณะสงฆ์จัดขึ้นเป็นโครงการอย่างชัดเจน และมีการจัดอบรมตามหลักสูตรสำหรับผู้บวชระยะสั้นที่คณะสงฆ์กำหนด ภายในระยะเวลาที่กำหนดของโครงการ **หากอุปสมบทเป็นเอกเทศโดยไม่เข้าร่วมโครงการตามที่กำหนด จะไม่ได้รับสิทธิในการลาตามมติคณะรัฐมนตรี**

**สาระสำคัญของเรื่อง**

          สปน. รายงานว่า

1.  **นายกรัฐมนตรีมีหนังสือเรียนผู้อำนวยการกองงานในพระองค์สมเด็จพระเจ้าลูกเธอ**

**เจ้าฟ้าจุฬาภรณวลัยลักษณ์ อัครราชกุมารี**ขอให้นำความขึ้นกราบทูลทราบฝ่าพระบาทว่า รัฐบาลเห็นควรดำเนินโครงการ/กิจกรรมเพื่อถวายพระกุศลเนื่องในโอกาสทรงเจริญพระชนมายุ 60 พรรษา  ในวันที่ 4 กรกฎาคม 2560 ประกอบด้วย การเชิญชวนประชาชนทุกภาคส่วนร่วมกันจัดกิจกรรมถวายพระกุศล  เนื่องในโอกาสทรงเจริญพระชนมายุ 60 พรรษา  ในวันที่ 4 กรกฎาคม 2560 เช่น การทำบุญตักบาตร  รักษาศีล  การเจริญพระพุทธมนต์  การบรรพชาอุปสมบท  เป็นต้น  ซึ่งสำนักนายกรัฐมนตรี โดย สปน.   จะจัดโครงการบรรพชาอุปสมบทถวายพระกุศล  เนื่องในโอกาสทรงเจริญพระชนมายุ 60 พรรษา ในวันที่ 4 กากฎาคม 2560 ด้วย **การนี้ความทราบ ฝ่าพระบาทแล้ว**

2.  สปน. ได้แต่งตั้งคณะทำงานดำเนินโครงการบรรพชาอุปสมบทถวายพระกุศล  สมเด็จพระ

เจ้าลูกเธอ  เจ้าฟ้าจุฬาภรณวลัยลักษณ์  อัครราชกุมารี เนื่องในโอกาสทรงเจริญพระชนมายุ 60 พรรษา 4 กรกฎาคม  2560 โดยมี ปลัดสำนักนายกรัฐมนตรี เป็นประธานคณะทำงานและมีหน่วยงานที่เกี่ยวข้องร่วมเป็นองค์ประกอบ โดย**คณะทำงานดังกล่าวได้ประชุมพิจารณาโครงการบรรพชาอุปสมบทถวายพระกุศล เมื่อวันที่ 25 กันยายน 2560 มีมติเห็นชอบให้จัดทำโครงการบรรพชาอุปสมบทถวายพระกุศลสมเด็จพระเจ้าลูกเธอ  เจ้าฟ้าจุฬาภรณวลัยลักษณ์  อัครราชกุมารี เนื่องในโอกาสทรงเจริญพระชนมายุ 60 พรรษา 4 กรกฎาคม  2560 ในระหว่างวันที่ 13-21 มกราคม 2561** ณ วัดไทยพุทธคยา  ประเทศอินเดีย   และสหพันธรัฐเนปาล  **มีผู้เข้าร่วมโครงการจำนวน 61 คน**ประกอบด้วย ผู้บริหารและเจ้าหน้าที่จากหน่วยงานสถาบันวิจัยจุฬาภรณ์ จำนวน 37 คน  มูลนิธิแพทย์อาสาสมเด็จ พระศรีนครินทราบรมราชชนนี  จำนวน 3 คน สปน. จำนวน 15 คน กระทรวงการต่างประเทศ 2 คน กรมการศาสนา จำนวน 2 คน  สำนักงานพระพุทธศาสนาแห่งชาติ จำนวน 2 คน  รวมทั้ง**สมเด็จพระเจ้าลูกเธอ เจ้าฟ้าจุฬาภรณวลัยลักษณ์ อัครราชกุมารี พระราชทานพระวโรกาสให้คณะทำงานและผู้เข้าร่วมโครงการดังกล่าว เข้าเฝ้าเพื่อรับผ้าไตรพระราชทานและกราบทูลลาอุปสมบท  ในวันอังคารที่ 19 ธันวาคม 2560**ณ ห้องประชุม 1 ศูนย์**ประชุมสถาบันวิจัยจุฬาภรณ์ เขตหลักสี่ กรุงเทพมหานคร**

ทั้งนี้ การให้ได้รับสิทธิในการเข้าร่วมอุปสมบทเป็นกรณีพิเศษ  โดยไม่ถือเป็นวันลา เสมือนเป็นการปฏิบัติราชการและได้รับเงินเดือนตามปกติ และการกำหนดให้การบรรพชาอุปสมบทครั้งนี้ ไม่เป็นเหตุให้เสียสิทธิในการลาอุปสมบทตามปกติในอนาคต  ซึ่งเป็นการใช้สิทธิการลาอุปสมบทครั้งแรก เป็นอำนาจของคณะรัฐมนตรีตามนัยแห่งพระราชกฤษฎีกาการจ่ายเงินเดือน เงินปี บำเหน็จ บำนาญ และเงินอื่น ๆ ในลักษณะเดียวกัน พ.ศ. 2535 และที่แก้ไขเพิ่มเติม และระเบียบสำนักนายกรัฐมนตรีว่าด้วยการลาของข้าราชการ พ.ศ. 2555

**9. เรื่อง โครงการบ้านฅนไทย**

คณะรัฐมนตรีมีมติเห็นชอบตามที่กระทรวงการคลัง (กค.) เสนอ ดังนี้

1. กรอบการดำเนินโครงการบ้านฅนไทย

2. ธนาคารอาคารสงเคราะห์ และธนาคารออมสิน แยกบัญชีโครงการบ้านฅนไทย เป็นบัญชีธุรกรรมนโยบายรัฐ (Public Service Account : PSA) โดยไม่ขอรับการชดเชยจากรัฐบาลและขอนำผลกระทบรายได้และค่าใช้จ่ายในการจัดทำโครงการบ้านฅนไทยมาปรับตัวชี้วัดทางการเงินที่เกี่ยวข้องตามบันทึกข้อตกลงการประเมินผลการดำเนินงานรัฐวิสาหกิจ และขอไม่นับรวมหนี้ที่ไม่ก่อให้เกิดรายได้ (Non-Performing Loans : NPLs) ที่เกิดจากการดำเนินโครงการฯ เป็นตัวชี้วัดผลการดำเนินงานของธนาคารอาคารสงเคราะห์ และธนาคารออมสิน (กรณี % NPLs ที่เกิดขึ้นาสูงกว่าค่าเฉลี่ย NPLs ของธนาคารในภาพรวม) และขอนำผลกระทบต่อรายได้และค่าใช้จ่ายในการจัดทำโครงการบวกกลับกำไรสุทธิเพื่อการคำนวณโบนัสพนักงาน (การคำนวณต้นทุนค่าใช้จ่ายของธนาคาร คือ ต้นทุนเงินฝากบวก 0.25% (เงินนำส่งกองทุนฯ) บวกต้นทุนดำเนินงาน)

**สาระสำคัญของเรื่อง**

**โครงการบ้านประชารัฐบนที่ดินราชพัสดุระยะที่ 2 (บ้านฅนไทย)**

กระทรวงการคลังได้สำรวจที่ดินราชพัสดุทั่วประเทศเพื่อนำมารองรับการดำเนินโครงการ “บ้านฅนไทย” โดยในเบื้องต้น กระทรวงการคลังได้คัดเลือกที่ดินราชพัสดุที่มีความเหมาะสม และไม่เป็นที่ดินที่ได้มาจากการเวนคืน จำนวน 8 แปลง ครอบคลุม 4 ภาค เพื่อนำมาดำเนินโครงการฯ โดยมีวัตถุประสงค์ เพื่อให้ประชาชนทั่วไป ได้มีที่อยู่อาศัยเป็นของตนเองบนที่ดินราชพัสดุ

**ประเภทที่อยู่อาศัย** : กระทรวงการคลังได้กำหนดรูปแบบการก่อสร้างโครงการบ้านฅนไทยเป็นประเภทที่อยู่อาศัย 3 รูปแบบ ประกอบด้วย (1) **บ้านแฝด** พื้นที่ใช้สอยไม่น้อยกว่า 28 ตารางเมตร (2) **บ้านแถว** พื้นที่ใช้สอยไม่น้อยกว่า 28 ตารางเมตร และ (3) **อาคารชุดพักอาศัย** พื้นที่ใช้สอยไม่น้อยกว่า 28 ตารางเมตร ในระดับราคา 350,000 - 700,000 บาทต่อหน่วย

**กลุ่มเป้าหมาย** : 1) ประชาชนที่อยู่ในทะเบียนเพื่อสวัสดิการแห่งรัฐกับกระทรวงการคลัง 2) ประชาชนที่มีรายได้ไม่เกิน 35,000 บาทต่อคนต่อเดือน 3) ประชาชนทั่วไป (ธนาคารไม่ต้องสนับสนุนดอกเบี้ย) โดยพิจารณากลุ่มเป้าหมายลำดับที่ 1 ก่อน เมื่อ Supply เหลือจึงพิจารณากลุ่มเป้าหมายที่ 2 และ 3 ตามลำดับต่อไป

**คุณสมบัติผู้มีสิทธิเข้าร่วมโครงการ** : ผู้มีสัญชาติไทย

**มาตรการสินเชื่อ** : กรอบวงเงินโครงการประมาณ 4,000 ล้านบาท

(1) **สินเชื่อเพื่อพัฒนาโครงการที่อยู่อาศัย** (Pre Finance) ธนาคารอาคารสงเคราะห์ และธนาคารออมสิน โดยกำหนดอัตราดอกเบี้ยผ่อนปรนปีที่ 1 ถึงปีที่ 3 ร้อยละ 3 ต่อปี หลังจากนั้น MLR – ไม่เกินร้อยละ 1 ต่อปี ระยะเวลาการกู้ไม่เกิน 5 ปี เพื่อสนับสนุนสินเชื่อให้ผู้ประกอบการและหรือบริษัท ธนารักษ์พัฒนาสินทรัพย์ จำกัด ที่เข้าร่วมพัฒนาโครงการ

(2) **สินเชื่อเพื่อที่อยู่อาศัย** (Post Finance) โดยกำหนดอัตราดอกเบี้ยผ่อนปรนปีที่ 1 ถึงปีที่ 4 ร้อยละ 2.75 ต่อปี หลังจากนั้น กรณีรายย่อย MRR - ร้อยละ 0.75 ต่อปี หรือ กรณีสวัสดิการหักเงินเดือน MRR - ร้อยละ 1.00 ต่อปี ระยะเวลาการกู้ไม่เกิน 30 ปี และผ่อนปรนการกำหนดอัตราส่วนรายจ่ายในการชำระหนี้ต่อรายได้ต่อเดือน (Debt Service Ratio : DSR) หรืออัตราส่วนภาระผ่อนชำระหนี้รวมต่อรายได้สุทธิรวม (Debt to Income Ratio : DTI) ตามที่ธนาคารกำหนด โดยมีวงเงินสินเชื่อที่อยู่อาศัยบนที่ดินราชพัสดุในระดับราคา 350,000-700,000 บาทต่อหน่วย

ทั้งนี้ ให้ธนาคารอาคารสงเคราะห์ และธนาคารออมสินพิจารณาขยายวงเงินสินเชื่อเพิ่มเติมได้ตามความเหมาะสม

**รูปแบบ** : โครงการการผ่อนชำระสู่การเช่าระยะยาว (Rent to Lease) กรรมสิทธิ์ที่อยู่อาศัยเป็นของผู้ได้รับสิทธิอยู่อาศัย และผู้ได้รับสิทธิพัฒนาโครงการ โดยมีรายละเอียดดังนี้

1. พื้นที่โครงการ ที่ราชพัสดุครอบคลุมทุกภาคทั่วประเทศ
2. ราคาที่อยู่อาศัยในระดับราคา 350,000 - 700,000 บาท ต่อหน่วย
3. บ้านแฝด/บ้านแถว/อาคารชุดพักอาศัยมีพื้นที่ใช้สอยไม่น้อยกว่า 28 ตารางเมตรต่อหน่วย
4. กำหนดให้มีการจัดสรรพื้นที่ส่วนกลางไม่เกินร้อยละ 30 ของพื้นที่โครงการฯ เพื่อรองรับ

กิจกรรมต่าง ๆ ที่เหมาะสมกับสภาพแวดล้อมของท้องถิ่น และ/หรือเป็นประโยชน์ต่อโครงการฯ

1. การคัดเลือกผู้ได้รับสิทธิพัฒนาโครงการจะพิจารณาผู้ที่เสนอเงื่อนไขที่เหมาะสมและเป็น

ประโยชน์ต่อทางราชการมากที่สุด

ทั้งนี้ การดำเนินโครงการในแต่ละพื้นที่จะมีการรับฟังความคิดเห็นของประชาชนก่อนการคัดเลือกเอกชนเข้าร่วมพัฒนาโครงการฯ ตามระเบียบสำนักนายกรัฐมนตรี และจัดทำแผนบริหารโครงการฯ ตลอดอายุโครงการ ส่วนกระทรวงการคลังจะพิจารณาผ่อนปรนอัตราค่าเช่า ค่าธรรมเนียมและเงื่อนไขต่าง ๆ ในการดำเนินโครงการ “บ้านฅนไทย” โดยพิจารณาความเป็นไปได้ภายใต้หลักกฎหมายและระเบียบกระทรวงการคลังที่กำหนด

|  |
| --- |
| **ต่างประเทศ** |

**10. เรื่อง การประชุมผู้นำกรอบความร่วมมือแม่โขง – ล้านช้าง ครั้งที่ 2**

คณะรัฐมนตรีมีมติเห็นชอบและอนุมัติตามที่กระทรวงการต่างประเทศ (กต.) เสนอ ดังนี้

1. เห็นชอบต่อแผนปฏิบัติการระยะ 5 ปี ภายใต้กรอบความร่วมมือแม่โขง – ล้านช้าง

(ค.ศ. 2018-2022) และร่างปฏิญญาพนมเปญ สำหรับการประชุมผู้นำกรอบความร่วมมือแม่โขง – ล้านช้าง ครั้งที่ 2 หากมีความจำเป็นต้องปรับปรุงแก้ไขร่างเอกสารดังกล่าวทั้งสอง ที่ไม่ใช่สาระสำคัญหรือไม่ขัดต่อผลประโยชน์ของไทย ให้ กต. ดำเนินการได้ โดยไม่ต้องเสนอคณะรัฐมนตรีพิจารณาอีกครั้ง

2. อนุมัติให้นายกรัฐมนตรีหรือผู้ที่ได้รับมอบหมายเป็นหัวหน้าคณะผู้แทนไทยเข้าร่วม

การประชุมผู้นำกรอบความร่วมมือแม่โขง – ล้านช้าง ครั้งที่ 2และเป็นผู้ร่วมให้การรับรองแผนปฏิบัติการระยะ

5 ปี ภายใต้กรอบความร่วมมือแม่โขง – ล้านช้าง (ค.ศ. 2018-2022)และร่างปฏิญญาพนมเปญ สำหรับการประชุมผู้นำกรอบความร่วมมือแม่โขง – ล้านช้าง ครั้งที่ 2

**สาระสำคัญของแผนปฏิบัติการฯ และร่างปฏิญญาฯ** ดังนี้

1. **แผนปฏิบัติการระยะ 5 ปี (ค.ศ. 2018-2022)**

1.1 แผนปฏิบัติการดังกล่าวเป็นการแสดงเจตนารมณ์ร่วมกันระหว่างประเทศสมาชิกแม่โขง – ล้านช้าง ทั้ง 6 ประเทศ ประกอบด้วย จีน กัมพูชา สปป. ลาว เมียนมา เวียดนาม และไทย เพื่อเป็นการกำหนดแนวทางการดำเนินงานของกรอบความร่วมมือแม่โขง – ล้านช้าง ในระยะเวลา 5 ปีข้างหน้าโดยอิงตามปฏิญญาซานย่า และมีเป้าหมายเพื่อสนับสนุนการพัฒนาเศรษฐกิจและสังคมของประเทศในอนุภูมิภาคลุ่มแม่น้ำโขง เพื่อเพิ่มความกินดีอยู่ดีของประชาชน ลดช่องว่างการพัฒนาภายในภูมิภาคและการสร้างชุมชนแห่งสันติภาพและความเจริญรุ่งเรืองในประเทศลุ่มแม่น้ำโขงและในอาเซียน โดยคำนึงถึงความต้องการในการพัฒนาของทุกประเทศสมาชิก บนพื้นฐานของกฎหมายระหว่างประเทศ หลักฉันทามติและความสมัครใจ

1.2 แผนปฏิบัติการฯ จะเป็นแผนฯ ที่สามารถนำมาปฏิบัติได้จริง ตามปฏิญญาซานย่าและมีแนวทางสอดคล้องกับสามเสาหลักของอาเซียน ได้แก่ การเมือง เศรษฐกิจ สังคม และวัฒนธรรม โดยได้ระบุถึงการส่งเสริมความร่วมมือในสาขาที่เร่งด่วน (priority areas) 5 สาขา ได้แก่ ความเชื่อมโยง เศรษฐกิจข้ามพรมแดน ทรัพยากรน้ำ การพัฒนาศักยภาพในการผลิต และการเกษตร และการลดความยากจน โดยแผนปฏิบัติการดังกล่าวได้กล่าวถึงการนำหลักปรัชญาของเศรษฐกิจพอเพียงมาใช้เป็นแบบอย่างเพื่อการลดความยากจน

2. **ร่างปฏิญญาพนมเปญ**

2.1 เอกสารดังกล่าวเป็นการแสดงเจตนารมณ์ทางการเมืองของผู้นำของประเทศสมาชิกฯ โดยมีสาระที่อิงตามปฏิญญาซานย่า และแผนปฏิบัติการฯ โดยผู้นำทั้ง 6 ประเทศตระหนักว่าประเทศลุ่มแม่น้ำโขงทั้ง 6 ประเทศ มีแม่น้ำโขง – แม่น้ำล้านช้างเป็นตัวเชื่อมโยงในอนุภูมิภาคพร้อมทั้งแสดงความยินดีต่อพัฒนาการที่เป็นรูปธรรมของกรอบความร่วมมือ ซึ่งเกิดขึ้นจากเจตนารมณ์ทางการเมืองของประเทศสมาชิก และเน้นย้ำถึงความสำคัญที่กรอบความร่วมมือแม่โขง – ล้านช้าง มีต่อการพัฒนาสังคมและเศรษฐกิจของอนุภูมิภาค พร้อมทั้งต่อการสร้างเสริมความผาสุกของประชาชน

2.2 ยินดีที่ได้มีการจัดตั้งกลไกสถาบันที่เป็นรูปธรรม และการเปิดตัวศูนย์ความร่วมมือด้านทรัพยากรน้ำ ศูนย์ความร่วมมือด้านสิ่งแวดล้อม ศูนย์ระดับโลกเพื่อการศึกษาแม่น้ำโขง และยินดีต่อการดำเนินงานของกองทุนพิเศษแม่โขง – ล้านช้าง การจัดตั้งสำนักเลขาธิการกรอบความร่วมมือแม่โขง – ล้านช้างแห่งชาติ/ หน่วยประสานงานชั่วคราวของทั้ง 6 ประเทศ ประเทศสมาชิก กรอบความร่วมมือแม่โขง – ล้านช้าง จะมุ่งเน้นงานตามเจตนารมณ์ที่เปิดกว้าง การมีส่วนร่วม และสอดคล้องกับการสร้างประชาคมอาเซียน กรอบความร่วมมืออาเซียน – จีน และสอดคล้องกับข้อริเริ่มหนึ่งแถบหนึ่งเส้นทาง (Belt and Road Initiative: BRI) และกลไกความร่วมมืออนุภูมิภาคอื่น ๆ

2.3 ร่างปฏิญญาฯ กล่าวถึงประเด็นความร่วมมือใน 3 เสาหลักตามที่ปรากฏอยู่ในแผนปฏิบัติการฯ รวมทั้งได้ให้การรับรองแผนปฏิบัติการระยะ 5 ปี ซึ่งถือว่าเป็นเอกสารสำคัญที่เป็นแนวทางและเป็นบทบัญญัติที่จะนำกรอบความร่วมมือแม่โขง – ล้านช้างพัฒนาไปสู่ยุคใหม่ รวมทั้งการใช้กองทุนพิเศษแม่โขง – ล้านช้าง ในการสนับสนุนโครงการเร่งด่วนและข้อริเริ่มต่าง ๆ ที่สอดคล้องกับวิสัยทัศน์ผู้นำและแนวทางของรัฐมนตรีต่างประเทศของประเทศสมาชิก

|  |
| --- |
| **แต่งตั้ง** |

**11. เรื่อง ขออนุมัติเปิดสถานกงสุลกิตติมศักดิ์สาธารณรัฐคีร์กีซประจำประเทศไทย และแต่งตั้งกงสุลกิตติมศักดิ์สาธารณรัฐคีร์กีซประจำประเทศไทย (กระทรวงการต่างประเทศ)**

คณะรัฐมนตรีมีมติอนุมัติ กรณีรัฐบาลสาธารณรัฐคีร์กีซมีความประสงค์ขอเปิดสถานกงสุลกิตติมศักดิ์สาธารณรัฐคีร์กีซประจำประเทศไทย และแต่งตั้ง **นางสาวปริม จิตจรุงพร** ให้ดำรงตำแหน่ง กงสุลกิตติมศักดิ์สาธารณรัฐคีร์กีซประจำประเทศไทย ตามที่กระทรวงการต่างประเทศเสนอ

**12. เรื่อง การแต่งตั้งโฆษกกระทรวงแรงงาน (ฝ่ายข้าราชการประจำ)**

คณะรัฐมนตรีมีมติรับทราบการแต่งตั้งโฆษกกระทรวงแรงงาน ซึ่งกระทรวงแรงงานได้มีการเปลี่ยนแปลงโฆษกกระทรวงแรงงาน จากเดิม นายอนันต์ชัย อุทัยพัฒนาชีพ ผู้ตรวจราชการกระทรวงแรงงาน **เป็น นางเพชรรัตน์ สินอวย รองปลัดกระทรวงแรงงาน** ตามคำสั่งกระทรวงแรงงาน ที่ 350/2560 สั่ง ณ วันที่ 20 พฤศจิกายน 2560 เรื่อง แต่งตั้งโฆษกกระทรวงแรงงาน (ฝ่ายข้าราชการประจำ) ตามที่กระทรวงแรงงานเสนอ

**13. เรื่อง ขออนุมัติแต่งตั้งข้าราชการพลเรือนสามัญให้ดำรงตำแหน่งประเภทบริหารระดับสูง (กระทรวงดิจิทัลเพื่อเศรษฐกิจและสังคม)**

คณะรัฐมนตรีมีมติอนุมัติตามที่กระทรวงดิจิทัลเพื่อเศรษฐกิจและสังคมเสนอแต่งตั้ง **นางคนึงนิจ คชศิลา** ผู้ช่วยปลัดกระทรวง สำนักงานปลัดกระทรวง ให้ดำรงตำแหน่ง ผู้ตรวจราชการกระทรวง สำนักงานปลัดกระทรวง กระทรวงดิจิทัลเพื่อเศรษฐกิจและสังคม ตั้งแต่วันที่ทรงพระกรุณาโปรดเกล้าโปรดกระหม่อมแต่งตั้งเป็นต้นไป เพื่อทดแทนตำแหน่งที่ว่าง

**14. เรื่อง การแต่งตั้งข้าราชการพลเรือนสามัญให้ดำรงตำแหน่งประเภทบริหารระดับสูง (กระทรวงวิทยาศาสตร์และเทคโนโลยี)**

คณะรัฐมนตรีมีมติอนุมัติตามที่กระทรวงวิทยาศาสตร์และเทคโนโลยีเสนอแต่งตั้ง **นางแน่งน้อย เวทยพงษ์** รองอธิบดีกรมวิทยาศาสตร์บริการ ให้ดำรงตำแหน่ง ผู้ตรวจราชการกระทรวง สำนักงานปลัดกระทรวง กระทรวงวิทยาศาสตร์และเทคโนโลยี ตั้งแต่วันที่ทรงพระกรุณาโปรดเกล้าโปรดกระหม่อมแต่งตั้งเป็นต้นไป เพื่อทดแทนตำแหน่งที่ว่าง

***15. เรื่อง แต่งตั้งข้าราชการการเมือง (ตำแหน่งเลขานุการรัฐมนตรีว่าการกระทรวงพลังงาน)***

*คณะรัฐมนตรีมีมติเห็นชอบตามที่รัฐมนตรีว่าการกระทรวงพลังงานเสนอแต่งตั้ง* ***นายเฉลิมศักดิ์ จันทโร*** *เป็นข้าราชการการเมือง ตำแหน่งเลขานุการรัฐมนตรีว่าการกระทรวงพลังงาน ทั้งนี้ ตั้งแต่วันที่ 3 มกราคม 2561 เป็นต้นไป*

***16. เรื่อง การแต่งตั้งข้าราชการการเมือง (ตำแหน่งที่ปรึกษารัฐมนตรีว่าการกระทรวงวิทยาศาสตร์และเทคโนโลยี)***

*คณะรัฐมนตรีมีมติเห็นชอบตามที่รัฐมนตรีว่าการกระทรวงวิทยาศาสตร์และเทคโนโลยีเสนอแต่งตั้ง* ***นายอภิชัย สมบูรณ์ปกรณ์*** *เป็นข้าราชการการเมือง ตำแหน่งที่ปรึกษารัฐมนตรีว่าการกระทรวงวิทยาศาสตร์และเทคโนโลยี ทั้งนี้ ตั้งแต่วันที่ 3 มกราคม 2561 เป็นต้นไป*

***17. เรื่อง การรักษาราชการแทนรัฐมนตรีว่าการกระทรวงการต่างประเทศ***

*คณะรัฐมนตรีมีมติอนุมัติเป็นหลักการมอบหมายให้รัฐมนตรีเป็นผู้รักษาราชการแทนรัฐมนตรีว่าการกระทรวงการต่างประเทศ ในกรณีที่ไม่มีผู้ดำรงตำแหน่งรัฐมนตรีว่าการกระทรวงการต่างประเทศ หรือมีแต่ไม่อาจปฏิบัติราชการได้ และในกรณีที่ไม่มีรัฐมนตรีช่วยว่าการกระทรวงการต่างประเทศ หรือมีแต่ไม่อาจปฏิบัติราชการได้ ตามมาตรา 42 แห่งพระราชบัญญัติระเบียบบริหารราชการแผ่นดิน พ.ศ. 2534 จำนวน 2 ราย ตามลำดับ ตามที่กระทรวงการต่างประเทศเสนอ ดังนี้*

*1. นายวิษณุ เครืองาม รองนายกรัฐมนตรี*

*2. นายพิเชฐ ดุรงคเวโรจน์ รัฐมนตรีว่าการกระทรวงดิจิทัลเพื่อเศรษฐกิจและสังคม*

*โดยให้ยกเลิกมติคณะรัฐมนตรี เมื่อวันที่ 7 กุมภาพันธ์ 2560 เรื่อง การแต่งตั้งผู้รักษาราชการแทนรัฐมนตรีว่าการกระทรวงการต่างประเทศ ทั้งนี้ ตั้งแต่วันที่ 3 มกราคม 2561 เป็นต้นไป*

***18. เรื่อง แต่งตั้งผู้รักษาราชการแทนรัฐมนตรีว่าการกระทรวงพาณิชย์***

*คณะรัฐมนตรีมีมติอนุมัติยกเลิกมติคณะรัฐมนตรี เมื่อวันที่ 6 ตุลาคม 2558 เรื่อง แต่งตั้งผู้รักษาราชการแทนรัฐมนตรีว่าการกระทรวงพาณิชย์ และอนุมัติเป็นหลักการมอบหมายให้แต่งตั้งผู้รักษาราชการแทนรัฐมนตรีว่าการกระทรวงพาณิชย์ ในกรณีที่ไม่มีผู้ดำรงตำแหน่งรัฐมนตรีว่าการกระทรวงพาณิชย์ หรือมีแต่ไม่อาจปฏิบัติราชการได้ และในกรณีที่ไม่มีผู้ดำรงตำแหน่งรัฐมนตรีช่วยว่าการกระทรวงพาณิชย์ หรือมีแต่ไม่อาจปฏิบัติราชการได้ ตามความในมาตรา 42 แห่งพระราชบัญญัติระเบียบบริหารราชการแผ่นดิน พ.ศ. 2534 ตามลำดับ ตามที่กระทรวงพาณิชย์เสนอ ดังนี้*

*1. รัฐมนตรีว่าการกระทรวงอุตสาหกรรม (นายอุตตม สาวนายน)*

*2. รัฐมนตรีว่าการกระทรวงวิทยาศาสตร์และเทคโนโลยี (นายสุวิทย์ เมษินทรีย์)*

*ทั้งนี้ ตั้งแต่วันที่ 3 มกราคม 2561 เป็นต้นไป*

***19. เรื่อง การแต่งตั้งข้าราชการการเมือง (ตำแหน่งที่ปรึกษารัฐมนตรีว่าการกระทรวงยุติธรรมและตำแหน่งเลขานุการรัฐมนตรีว่าการกระทรวงยุติธรรม)***

*คณะรัฐมนตรีมีมติเห็นชอบตามที่รัฐมนตรีว่าการกระทรวงยุติธรรมเสนอการแต่งตั้งข้าราชการการเมือง จำนวน 2 ราย ดังนี้*

*1.* ***พลตำรวจเอก เรืองศักดิ์ จริตเอก*** *ดำรงตำแหน่งที่ปรึกษารัฐมนตรีว่าการกระทรวงยุติธรรม*

*2.* ***พลอากาศโท นวรัตน์ มังคลา*** *ดำรงตำแหน่งเลขานุการรัฐมนตรีว่าการกระทรวงยุติธรรม*

*ทั้งนี้ ตั้งแต่วันที่ 3 มกราคม 2561 เป็นต้นไป*

***20. เรื่อง การแต่งตั้งข้าราชการการเมือง (ตำแหน่งผู้ช่วยเลขานุการรัฐมนตรีว่าการกระทรวงคมนาคม)***

*คณะรัฐมนตรีมีมติเห็นชอบตามที่รัฐมนตรีว่าการกระทรวงคมนาคมเสนอแต่งตั้ง* ***นายมานิตย์ สุธาพร*** *เป็นข้าราชการการเมือง ตำแหน่งผู้ช่วยเลขานุการรัฐมนตรีว่าการกระทรวงคมนาคม ปฏิบัติหน้าที่เลขานุการรัฐมนตรีช่วยว่าการกระทรวงคมนาคม (นายไพรินทร์ ชูโชติถาวร) ทั้งนี้ ตั้งแต่วันที่ 3 มกราคม 2561 เป็นต้นไป*

***21. เรื่อง ให้กรรมการผู้ช่วยรัฐมนตรีคงอยู่ปฏิบัติหน้าที่อีกหนึ่งวาระ***

*คณะรัฐมนตรีมีมติเห็นชอบตามที่สำนักเลขาธิการนายกรัฐมนตรีเสนอให้* ***นายอดินันท์ ปากบารา*** *ผู้ช่วยรัฐมนตรีประจำนายกรัฐมนตรี ซึ่งครบวาระการดำรงตำแหน่ง 1 ปี ในวันที่ 23 มกราคม 2561 ให้คงอยู่ปฏิบัติหน้าที่ต่ออีกหนึ่งวาระ ตั้งแต่วันที่ 24 มกราคม 2561*

***22. เรื่อง แต่งตั้งข้าราชการการเมือง (สำนักเลขาธิการนายกรัฐมนตรี)***

*คณะรัฐมนตรีมีมติเห็นชอบตามที่สำนักเลขาธิการนายกรัฐมนตรีเสนอแต่งตั้ง* ***นายดุลยเดช วัชรสินธุ์*** *ให้ดำรงตำแหน่งข้าราชการการเมือง ตำแหน่งประจำสำนักเลขาธิการนายกรัฐมนตรี ทั้งนี้ ตั้งแต่วันที่ 3 มกราคม 2561 เป็นต้นไป*

***23. เรื่อง แต่งตั้งกรรมการผู้ช่วยรัฐมนตรี***

*คณะรัฐมนตรีมีมติเห็นชอบตามที่สำนักเลขาธิการนายกรัฐมนตรีเสนอแต่งตั้ง* ***นางสาวกัญญวิมว์ กีรติกร*** *เป็นกรรมการผู้ช่วยรัฐมนตรี ทั้งนี้ ให้มีผลตั้งแต่วันที่นายกรัฐมนตรีลงนามในประกาศแต่งตั้งและมอบหมายให้เป็นผู้ช่วยรัฐมนตรีประจำกระทรวงวิทยาศาสตร์และเทคโนโลยี*

......................................